text: জালে ওহন মাছ পাইনা ! | গণবিপ্লব ডটকম
  জালে ওহন আর মাছ পাইনা। আগে নদীতে গেলেই মাছ পাইতাম। বেলা উঠার আগেই পাড়ার জেলেদের নিয়ে নদীতে যাইতাম। কতো সময় পালানে (পরিত্যাক্ত জমি) জাল বাইতাম। ঘণ্টা খানেক জাল বেয়ে দশটার আগেই বাজারে মাছ উঠাইতাম। কাওরে ভাগ ভাটওয়ারাও দিতে অইতো না। যা কামাইতাম ওতেই সংসার চইলা যাইতো। ওহন মাছ সব পালা। খোলা পানিতে চাইলেই মাছ পাইনা। ওহন পালা মাছ মাইরা দিতে অয়। একদিন একজনের পুকুরে পালা মাছ মাইরা দিলে পরের দিন বেকার বইয়া থাকি। এভাবে কথাগুলো বললেন টাঙ্গাইলের দেলদুয়ার উপজেলার পাথরাইলের জেলে পাড়ার ফনিন্দ্র রাজবংশী। ফনিন্দ্রের মতো জেলে সম্প্রদায়ের অনেকেই এখন মানবেতর জীবন যাপন করছে। মা মাছ নিধন, কারেন্ট জালের ব্যবহার, কৃষিজমিতে ব্যাপক হারে কীটনাশক ও মাত্রাতিরিক্ত রাসায়নিক সার ব্যবহারে নদী-নালা, খাল-বিল ও জলাশয়ের পানি দূষিত হচ্ছে। আর এ কারণে আগের তুলনায় জলাশয়ে মাছ অনেক কমে গেছে বলে মনে করছেন জেলা মৎস অফিসসহ এ অঞ্চলের জেলেরা।
  ক'দিন আগেও বলা হত মাছে-ভাতে বাঙালী। গোলার ধান আর পুকুরের মাছ যেন সহজলভ্য ছিল প্রতিটি বাঙালীর কাছে। নব্বই দশকেও এর ব্যতিক্রম ছিলনা। একবিংশ শতাব্দি বাঙালী দরজায় যখন থেকে নাড়া দিল তখন থেকেই মাছে-ভাতে বাঙালী কথাটা যেন হারিয়ে যেতে লাগল। কৃষিজমিতে ব্যাপক হারে কীটনাশক ও মাত্রাতিরিক্ত রাসায়নিক সার ব্যবহারে নদী-নালা,খাল,বিল, জলাশয়ের পানি দূষিত হচ্ছে। ফলে জলাশয়ের স্বচ্ছ পানি বিষাক্ত হয়ে পড়ছে। আর বিষাক্ত পানির কারণে দেশীয় মাছ কমে গেছে। এছাড়াও বর্ষার শুরুতে বেড়জাল ও কারেন্ট জাল দিয়ে মা মাছগুলো নিধণের ফলেও মাছ বৃদ্ধি পাচ্ছে না। এদিকে বিদেশী বিভিন্ন প্রজাতির হাইব্রিড মাছ চাষের ফলে দেশীয় অর্ধশতাধিক প্রজাতির মাছ অস্তিত্বের হুমকিতে পড়েছে। টাঙ্গাইলে নদ-নদীতে মাছ কমে যাওয়ার ফলে দিনদিন পেশা ছাড়ছে এ অঞ্চলের জেলেরা। দারিদ্র জেলেরা মাছ ধরতে না পেরে অর্থাভাবে অন্য কোন পেশায়ও যেতে পারছে না। ফলে অনেকেই মানবেতর জীবন যাপন করছে ।
  দেশীয় প্রজাতির মাছ বিশেষ করে মাগুর, চাপিলা, শিং, পাবদা, টাকি, রুই, কাতল, মৃগেল, চিতল, রিটা, গুজি আইড়, কৈ, বোয়াল, খৈলসার মতো সুস্বাদু দেশীয় মাছগুলো এখন আর তেমনটা চোখে পড়ে না।
  জেলে লক্ষণ রাজবংশী বলেন, এক সময় মাছ ধরতে গেলে মাছে নৌকা বোঝায় হয়ে যেতো। কিন্তু এখন আগের তুলনায় ৫ ভাগের এক ভাগও মাছ ধরা যায় না। খাল-বিলে মাছ কমে যাওয়ায় অনেক জেলে বাব-দাদার পেশা ছেড়ে দিচ্ছে। আগে খোলা নদীনালা থেকে স্বাধীনভাবে মাছে ধরে সংসার ভালোভাবেই চলে যেত। এখন মুক্ত নদনদীতে আগের মতো মাছ না থাকায় চাষ করা পুকুরে দিনমুজুর হিসেবে মাছ ধরে দিতে হয়। এতে সপ্তাহে দু-একদিন এধরণের পুকুরে মাছ ধরার সুযোগ পেলেও বেশিরভাগ দিন কাটে অবসরে।
  বছরে একবার মৎস সপ্তাহের সময় নানা পদক্ষেপে স্বপ্ন দেখালেও সারাবছর বাস্তবায়নে কোন পদক্ষেপ লক্ষ করা যায়না এমন অভিযোগ জেলেদের।
  জেলা মৎস্য অফিস জানায়, জেলায় ৪১ হাজার ৪৯৫টি পুকুর রয়েছে। এছাড়াও বিল ২৯৮ টি, বাওড় ৩টি, পেন কালচার ৪টি, ৮ টি নদী ও ১২৮টি খাল রয়েছে। এ এলাকায় মাছের চাহিদা ৭৩ হাজার মেক্ট্রিটন। মুক্ত জলাশয়ে মাছ কমে যাওয়ায় বদ্ধ জলাশয়ে মাছ চাষ বাড়িয়ে মাছের চাহিদা পুরণ হচ্ছেনা। বর্তমানে হাইব্রিড বিভিন্ন জাতের মাছ চাষ হচ্ছে। ফলে এসব মাছ চাষের আগে পুকুর ও ডোবার পানিতে বিভিন্ন রাসায়নিক দ্রব্য মেশানোয় মাছ, শামুক ও অন্যান্য জলজ প্রাণীর প্রজননক্ষমতা হ্রাস পাচ্ছে। এদিকে অধিক মুনাফার আশায় হাইব্রিড মাছের চাষ করতে গিয়ে জলাশয়গুলো থেকে দেশীয় মাছের বিলুপ্তি ঘটানো হয়েছে।
  জেলা মৎস্য কর্মকর্তা নুরুল ইসলাম বলেন, কৃষিজমিতে ব্যাপক হারে কীটনাশক ও মাত্রাতিরিক্ত রাসায়নিক সার ব্যবহারে নদী-নালা, খাল-বিল ও জলাশয়ের পানি দূষিত হচ্ছে। আর এ কারণে আগের তুলনায় প্রাকৃতিক মাছ অনেক কমে গেছে। এক সময় জেলেরাও মাছ ধরে ভালভাবে সংসার চালাতে পারতো। কিন্তু এখন তাদের সংসার চালাতেও হিমশিম খেতে হচ্ছে।'
  তিনি আরও বলেন, 'দেশি মাছ সংরক্ষণে হ্যাচারী স্থাপন করা হবে। ইতোমধ্যেই এ প্রকল্প বাস্তবায়নের জন্য অনেককেই প্রশিক্ষণ দেয়া হয়েছে।' যেখানে পানি কম থাকে সেখানে মৌসুমী মাছ চাষ করা হবে বলেও তিনি জানান।